Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea adottat Komunikazzjoni dwar Żona Ewropea tar-Riċerka ġdida għar-Riċerka u l-Innovazzjoni. Ibbażata fuq l-eċċellenza, kompetittiva, miftuħa u mmexxija mit-talenti, iż-Żona Ewropea tar-Riċerka l-ġdida se ttejjeb ix-xenarju tar-riċerka u l-innovazzjoni tal-Ewropa, se taċċellera t-tranżizzjoni tal-UE lejn in-newtralità klimatika u t-tmexxija diġitali, kif ukoll se tappoġġja l-irkupru mill-impatt soċjetali u ekonomiku tal-kriżi tal-coronavirus, u ssaħħaħ ir-reżiljenza tagħha għal kriżijiet futuri. Il-Kummissjoni stabbiliet objettivi u azzjonijiet strateġiċi li għandhom jiġu implimentati f'kooperazzjoni mill-qrib mal-Istati Membri, biex tipprijoritizza l-investimenti u r-riformi fir-riċerka u l-innovazzjoni, ittejjeb l-aċċess għall-eċċellenza għar-riċerkaturi fl-UE kollha u tippermetti li r-riżultati tar-riċerka jilħqu s-suq u l-ekonomija reali. Barra minn hekk, il-Komunikazzjoni se tippromwovi aktar il-mobbiltà tar-riċerkaturi, l-opportunitajiet ta' żvilupp tal-ħiliet u tal-karriera tagħhom fl-UE, l-ugwaljanza bejn il-ġeneri, kif ukoll aċċess aħjar għal xjenza evalwata bejn il-pari ffinanzjata minn fondi pubbliċi. Il-Viċi President Eżekuttiv għal Ewropa Lesta għall-Era Diġitali, Margrethe Vestager, qalet: “L-UE diġà qiegħda minn tal-ewwel fl-innovazzjoni permezz tal-eċċellenza tagħha fir-riċerka u fix-xjenza. Irridu nibnu fuq dan u nżidu l-isforzi tagħna lejn il-kisba ta' innovazzjonijiet rivoluzzjonarji xprunati mis-suq li jikkontribwixxu għal Ewropa diġitali ekoloġika u jsaħħu t-tkabbir, il-ħolqien tal-impjiegi u l-kompetittività tagħna fix-xena globali. Illum qed nistabbilixxu ambizzjoni ġdida għal Żona Ewropea tar-Riċerka li tiffaċilita l-kooperazzjoni u tikkontribwixxi għal industrija Ewropea aktar kompetittiva.” Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “Qed ngħixu fi żminijiet fejn l-attivitajiet xjentifiċi jirrikjedu kollaborazzjonijiet aktar rapidi u effettivi. Għandna bżonn insaħħu ż-Żona Ewropea tar-Riċerka. Żona li tħaddan l-Ewropa kollha, minħabba li l-għarfien m'għandux fruntieri territorjali, minħabba li l-għarfien xjentifiku jikber bil-kollaborazzjonijiet u minħabba li l-għarfien xjentifiku jkun affidabbli jekk isir skrutinju miftuħ tal-kwalità tiegħu. Hekk ikollha wkoll aktar ċans li tikseb l-ogħla livelli ta' eċċellenza u tappoġġja industrija innovattiva u li tieħu r-riskji biex insawru futur reżiljenti, ekoloġiku u diġitali.” Imnedija fis-sena 2000, iż-Żona Ewropea tar-Riċerka għamlet kisbiet kbar matul dawn l-aħħar snin – madankollu, il-kuntest tal-lum iwassalna biex nikkunsidraw mill-ġdid kif nistgħu nsaħħu r-rwol tagħha, niddefinixxu u nimplimentaw aħjar l-objettivi ewlenin tagħha, kif ukoll nagħmluha aktar attraenti bħala spazju komuni għall-ħolqien ta' riċerka u innovazzjoni siewja. Barra minn hekk, bħalissa l-Ewropa qed tiffaċċja sfidi soċjetali, ekoloġiċi u ekonomiċi sinifikanti li huma aggravati mill-kriżi tal-coronavirus. Ir-riċerka u l-innovazzjoni huma għalhekk kruċjali biex jiġu indirizzati dawn l-isfidi, biex jinkiseb l-irkupru tal-Ewropa u biex jitħaffu t-tranżizzjoni ekoloġika u dik diġitali. Objettivi taż-Żona Ewropea tar-Riċerka l-ġdida Filwaqt li tibni fuq it-tmexxija tal-Ewropa fl-innovazzjoni u l-eċċellenza xjentifika tal-Ewropa, iż-Żona Ewropea tar-Riċerka l-ġdida għandha l-għan li tinċentivizza koordinazzjoni u kooperazzjoni aħjar fost l-UE, l-Istati Membri tagħha u s-settur privat; twassal għal aktar investimenti fir-riċerka u l-innovazzjoni; issaħħaħ il-mobilità tar-riċerkaturi, l-għarfien espert tagħhom, u l-fluss tal-għarfien; Il-Kommunikazzjoni tiddefinixxi erba' objettivi strateġiċi: L-appoġġ tal-UE għar-riċerka u l-innovazzjoni huwa previst permezz ta' diversi programmi, bħall-Orizzont Ewropa, il-Politika ta' Koeżjoni, u Next Generation EU. Biex tinkiseb il-bidla pożittiva meħtieġa u tiġi żgurata l-kwalità tar-riżultati, l-appoġġ tal-UE jrid jiġi kkomplementat minn investimenti mill-Istati Membri u mis-settur privat. Il-Komunikazzjoni tafferma mill-ġdid il-mira ta' 3% tal-PDG li għandha tiġi investita fir-riċerka u l-innovazzjoni tal-UE u tħeġġeġ aktar kooperazzjoni fost l-Istati Membri, u l-allinjament tal-isforzi nazzjonali, billi tistabbilixxi mira ta' 5% tal-finanzjament pubbliku nazzjonali għal programmi konġunti ta' riċerka u żvilupp għall-isħubijiet Ewropej, sal-2030. Il-prinċipju tal-eċċellenza, li jfisser li l-aħjar riċerkaturi bl-aħjar ideat jistgħu jiksbu finanzjament, jibqa' l-pedament għall-investimenti kollha fil-qafas taż-Żona Ewropea tar-Riċerka. L-investiment fir-riċerka u l-innovazzjoni tal-Istati Membri jibqa' irregolari, u dan isarraf f'lakuni fir-riżultati tal-eċċellenza xjentifika u tal-innovazzjoni li jridu jiġu eliminati. L-UE diġà tappoġġja lill-pajjiżi li baqgħu lura, inkluż b'appoġġ imfassal apposta fil-post, u l-Orizzont Ewropa se jkompli jiżgura dan l-appoġġ, permezz ta' kollaborazzjonijiet imsaħħa ma' kontropartijiet aktar esperjenzati sabiex jitjieb l-aċċess għall-eċċellenza. Il-Kummissjoni tipproponi li l-Istati Membri, li baqgħu lura meta mqabbla mal-medja tal-investiment tal-UE fir-riċerka u l-innovazzjoni fuq il-PDG, jidderieġu l-isforzi tagħhom biex iżidu l-investimenti tagħhom b'50% fil-ħames snin li ġejjin. Għal dan il-għan, se jinħolqu opportunitajiet ta' mobilità biex ir-riċerkaturi jkollhom aċċess għall-eċċellenza u jespandu l-esperjenza tagħhom permezz ta' taħriġ iddedikat u skemi tal-mobilità bejn l-industrija u l-akkademja. Sabiex jiġi rifless il-progress lejn ir-riċerka bbażata fuq l-eċċellenza, l-Istati Membri li għadhom lura mill-medja tal-UE f'pubblikazzjonijiet ikkwotati ħafna għandhom inaqqsu d-distakk mill-medja tal-UE b'mill-inqas terz fil-ħames snin li ġejjin. Bil-ħsieb li jitħaffef it-trasferiment tar-riżultati tar-riċerka fl-ekonomija reali u li tiġi appoġġata l-implimentazzjoni tal-Istrateġija Industrijali l-ġdida, il-Kummissjoni se tħeġġeġ u tiggwida l-iżvilupp ta' pjanijiet teknoloġiċi komuni mal-industrija se jippermettu l-inklużjoni ta' aktar investimenti privati fi proġetti internazzjonali ewlenin. Dan se jrawwem l-iżvilupp ta' teknoloġiji kompetittivi f'oqsma strateġiċi ewlenin, filwaqt li jiżgura preżenza Ewropea aktar b'saħħitha fix-xena globali. B'mod parallel, wara eżerċizzju ta' monitoraġġ dettaljat, il-Kummissjoni se tesplora l-possibbiltà li tiżviluppa qafas ta' networking li jibni fuq l-entitajiet u l-kapaċitajiet eżistenti, bħal ċentri ta' eċċellenza jew Hubs tal-Innovazzjoni Diġitali, biex jiġu ffaċilitati l-kollaborazzjoni u l-iskambju tal-aħjar prattiki sal-2022. F'dan l-istess qafas ta' sentejn, il-Kummissjoni se taġġorna u tiżviluppa prinċipji gwida, li se jiżguraw li l-innovazzjoni tkun tista' tiġi valorizzata u ppremjata, kif ukoll kodiċi ta' prattika għall-użu intelliġenti tal-proprjetà intellettwali, biex jiġi żgurat aċċess għal protezzjoni effettiva u affordabbli tal-proprjetà intellettwali. L-UE se timmira li ttejjeb l-opportunitajiet ta' żvilupp tal-karriera biex tiġbed u żżomm lill-aqwa riċerkaturi fl-Ewropa, kif ukoll li tinċentiva lir-riċerkaturi biex isegwu karriera barra l-akkademja. Għal dan l-għan, sa tmiem l-2024, bi sħubija mal-Istati Membri u l-organizzazzjonijiet tar-riċerka, l-UE se tipprovdi wkoll sett ta' għodod ta' appoġġ għall-karrieri tar-riċerkaturi. Is-sett ta' għodod se jkun magħmul minn dawn l-elementi: Qafas ta' Kompetenza tar-Riċerkaturi biex jiġu identifikati l-ħiliet u d-diskrepanzi ewlenin; skema ta' mobilità li tappoġġja l-iskambju u l-mobbiltà tar-riċerkaturi fl-industrija u l-akkademja; taħriġ immirat u opportunitajiet ta' żvilupp professjonali fil-qafas tal-Orizzont Ewropa; u, portal għal punt uniku ta' servizz sabiex in-nies ikunu jistgħu jsibu l-informazzjoni u jimmaniġġjaw it-tagħlim u l-karrieri tagħhom aktar faċilment. L-UE se taħdem biex jintlaħqu dawn l-objettivi strateġiċi t'hawn fuq, b'kooperazzjoni mill-qrib mal-Istati Membri, permezz ta' 14-il azzjoni li huma marbuta ma' xulxin u se jkunu strumentali fit-twettiq taż-Żona Ewropea tar-Riċerka. Barra minn hekk, il-Kummissjoni se tmexxi Forum Ewropew għat-Tranżizzjoni, diskussjoni strateġika mal-Istati Membri li se tappoġġahom fl-implimentazzjoni koerenti ta' dawn l-erba' objettivi. Il-Kummissjoni se tipproponi wkoll, sal-ewwel nofs tal-2021, li l-Istati Membri jadottaw Patt għar-Riċerka u l-Innovazzjoni fl-Ewropa, li se jsaħħaħ l-impenn tagħhom għall-politiki u l-prinċipji kondiviżi u li jindika l-oqsma fejn jiżviluppaw azzjonijiet ta' prijorità b'mod konġunt. Bħala parti mill-inizjattivi tagħha biex tappoġġja l-irkupru u tibni Ewropa ekoloġika u diġitali, illum il-Kummissjoni, flimkien maż-Żona Ewropea tar-Riċerka l-ġdida, adottat ukoll Pjan ta' Azzjoni ġdid għall-Edukazzjoni Diġitali biex tadatta s-sistemi tal-edukazzjoni u t-taħriġ għall-era diġitali, kif ukoll Komunikazzjoni dwar iż-Żona Ewropea għall-Edukazzjoni bħala mutur għall-ħolqien tal-impjiegi u t-tkabbir. Sfond Iż-Żona Ewropea tar-Riċerka tnediet fis-sena 2000 bl-għan li jiġu organizzati u integrati aħjar is-sistemi tar-riċerka u l-innovazzjoni tal-UE u li tissaħħaħ il-kooperazzjoni bejn l-UE, l-Istati Membri, ir-reġjuni tagħhom u l-partijiet interessati tagħhom. Din kellha wkoll l-għan li tikseb iċ-ċirkolazzjoni libera tar-riċerkaturi, tal-għarfien xjentifiku u tat-teknoloġija madwar l-UE u kienet tiffoka fuq l-istimolu tal-kooperazzjoni transkonfinali u t-titjib u l-koordinazzjoni tal-politiki u l-programmi tar-riċerka u l-innovazzjoni tal-Istati Membri. Fl-2018, il-Kunsill tal-Unjoni Ewropea għamel sejħa għat-tiġdid taż-Żona Ewropea tar-Riċerka fl-2020 permezz ta' Komunikazzjoni tal-Kummissjoni ġdida. F'Diċembru 2019, l-Istati Membri esprimew ruħhom dwar il-futur taż-Żona Ewropea tar-Riċerka permezz ta' opinjoni tal-Kumitat Ewropew għar-Riċerka u l-Innovazzjoni. Bħala parti mir-rispons tal-UE għall-pandemija tal-coronavirus, il-Kummissjoni introduċiet il-Pjan ta' Azzjoni ERAvsCorona f'April ta' din is-sena. Filwaqt li jibni fuq l-objettivi ġenerali u l-għodod taż-Żona Ewropea tar-Riċerka, il-pjan ta' azzjoni huwa dokument ta' ħidma żviluppat b'mod konġunt mill-Kummissjoni u l-gvernijiet nazzjonali. Huwa jkopri azzjonijiet fuq żmien qasir ibbażati fuq koordinazzjoni mill-qrib, kooperazzjoni, kondiviżjoni tad-data u sforzi ta' finanzjament kondiviżi. Għal aktar informazzjoni Skeda informattiva: Żona Ewropea tar-Riċerka ġdida Żona Ewropea tar-Riċerka Filmat “Iż-Żona Ewropea tar-Riċerka l-ġdida” Komunikazzjoni: Żona Ewropea tar-Riċerka ġdida għar-Riċerka u l-Innovazzjoni